27.6.2023 г.
BG
Официален вестник на Европейския съюз
C 225/3
Предговор Редица важни промени белязаха 2022 г., тъй като Надзорният съвет беше изцяло обновен на два етапа в резултат на решението на Европейския парламент, Съвета и Комисията от 28 март 2022 г. за назначаване на новите членове на Надзорния съвет на OLAF.
Първите двама членове встъпиха в длъжност на 28 март, а останалите трима — на 23 септември.
Оставката през август на един от първите двама новоназначени членове означаваше също така назначаване на нов член в съответствие с процедурата, предвидена в член 15, параграф 2 от Регламента за OLAF.
Тези промени се отразиха на работата на Надзорния съвет, която започна едва през септември, когато Надзорният съвет най-сетне беше свикан в новия си състав.
Същевременно през май Комисията пристъпи към назначаването на първия контрольор на процесуалните гаранции.
Това е напълно нова длъжност, създадена с изменения регламент за OLAF.
Контрольорът разглежда при пълна независимост подадените от „засегнати лица“ жалби относно спазването от страна на OLAF на процесуалните гаранции, основните права и правилата, приложими за разследванията, като за целта контрольорът разчита на правната и административната помощ, предоставена от секретариата на Надзорния съвет.
Надзорният съвет приветства назначаването на новия контрольор на процесуалните гаранции, тъй като това още повече ще повиши прозрачността и отчетността на OLAF.
В същото време Надзорният съвет смята, че сега повече от всякога е налице неотложна необходимост от увеличаване на човешките ресурси на секретариата, като се имат предвид възложените му допълнителни задачи за административна и правна подкрепа.
Въпреки последиците, които обновяването на състава оказа върху дейността му, Надзорният съвет съсредоточи своето внимание върху работния план за следващата година и върху предстоящия преглед от страна на OLAF на нейните насоки за процедурите на разследване (НПР), за които през 2023 г.
Надзорният съвет трябва да изготви становище.
Това е много важен въпрос, тъй като засяга същността на методите на работа и разследване на OLAF.
Същевременно, след като в края на септември получи от контрольора проект на разпоредби за прилагане по отношение на разглеждането на жалбите за целите на етапа на консултации, предвиден в член 9б, параграф 11 от Регламента за OLAF, Надзорният съвет разгледа подробно тези нови разпоредби и в края на октомври предостави на контрольора своите наблюдения и бележки.
Те бяха взети предвид и отразени в разпоредбите за прилагане, които бяха приети от контрольора на 16 ноември 2022 г.
През ноември Надзорният съвет прие и Становище No 1/2022 относно предварителния проектобюджет (ППБ) на OLAF за 2023 г. Както и през предходните години, Надзорният съвет изразява постоянната си загриженост относно намаляването на човешките ресурси на OLAF.
Според Надзорния съвет значителното съкращаване на персонала на OLAF може да я лиши от възможността да продължи да наема висококвалифициран и специализиран персонал, необходим за изпълнението на задачите ѝ, включително необходимостта от създаване и осигуряване на подходящи механизми за контрол във връзка с използването на средствата от Механизма за възстановяване и устойчивост.
В заключение бих искал от името на членовете на Надзорния съвет да благодаря на генералния директор на OLAF за неговия открит и конструктивен подход и обмен на мнения с Надзорния съвет, както и да отбележа ценната подкрепа, която членовете на секретариата под ръководството на неговия ръководител оказаха на Надзорния съвет.
Dušan STERLE Председател на Надзорния съвет